FI Euroopan unionin virallinen lehti L 33/1

KOMISSION DELEGOITU ASETUS (EU) 2016/171,

annettu 20 päivänä marraskuuta 2015,

Euroopan parlamentin ja neuvoston asetuksen (EU) N:o 1380/2013 15 artiklan 2 kohdassa tarkoitettujen unionin kansainvälisten velvoitteiden täytäntöönpanosta Atlantin tonnikalojen suojelusta tehdyn kansainvälisen yleissopimuksen ja Luoteis-Atlantilla harjoitettavaan kalastukseen liittyvää tulevaa monenkeskistä yhteistyötä koskevan yleissopimuksen nojalla annetun delegoidun asetuksen (EU) 2015/98 muuttamisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta 11 päivänä joulukuuta 2013 annetun Euroopan parlamentin ja neuvoston asetuksen (EU) N:o 1380/2013 (1) ja erityisesti sen 15 artiklan 2 kohdan,

sekä katsoo seuraavaa:

(1) Kansainvälisen Atlantin tonnikalojen suojelukomission (ICCAT) trooppisten tonnikalojen monivuotisesta säilyttämis- ja hoito-ohjelmasta antaman suosituksen 14–01 4 kohdassa todetaan, että kalastusalusten, joiden suurin pituus on vähintään 20 metriä ja joita ei ole kirjattu ICCAT:n rekisteriin aluksista, joilla on lupa kalastaa trooppisia tonnikaloja, ei pitäisi sallia kalastaa, pitää aluksella, jälleenlaivata, kuljettaa, siirtää, jalostaa tai purkaa isosilmätonnikalaa ja/tai keltaevätonnikalaa ICCAT:n yleissopimusalueella. Komission delegoidun asetuksen (EU) 2015/98 (2) 3 artiklalla tämä ICCAT-sääntö vapautetaan asetuksen (EU) N:o 1380/2013 15 artiklan 1 kohdassa säädetystä purkamisvelvoitteesta, kuitenkin ainoastaan isosilmätonnikalan osalta. Koska käytännössä keltaevätonnikalaa on mahdollista saada sivusaaliina muussa purkamisvelvoitteen alaisessa kalastuksessa, joka ei ole kohdennettu keltaevätonnikalaan, delegoidun asetuksen (EU) 2015/98 3 artiklaa olisi muutettava kattamaan keltaevätonnikala isosilmätonnikalan lisäksi.

(2) Delegoidun asetuksen (EU) 2015/98 4 artiklan 2 kohdassa säädetään poikkeuksesta purkamisvelvoitteeseen sellaisen tonnikalan osalta, joka alittaa asetuksen (EY) N:o 302/2009 (3) 9 artiklan 1 kohdassa säädetyn vähimmäiskoon. Asetuksen (EY) N:o 302/2009 9 artiklan 1 kohdassa säädetty vähimmäiskoko on 30 kg tai 115 cm. Mainitun asetuksen 9 artiklan 2 ja 8 kohdassa kuitenkin säädetään muunlaisesta vähimmäiskoosta tonnikalalle, joka on pyydetty vapapyydyksiä käyttävillä aluksilla ja uisteluveneillä Itä-Atlantilla, kasvatustarkoituksiin Adrianmerellä tai pienimuotoista tuoreen kalan rannikkokalastusta harjoittavilla vapapyydyksiä käyttävillä aluksilla, pitkäsiima-aluksilla ja käsisiima-aluksilla Välimerellä. Delegoidun asetuksen (EU) 2015/98 4 artiklan 2 kohtaa olisi muutettava, jotta siihen voidaan lisätä alle 30 kg:n tai 115 cm:n vähimmäiskoot asetuksen (EY) N:o 302/2009 9 artiklan 2 ja 8 kohdan mukaisesti.

(3) Delegoidun asetuksen (EU) 2015/98 5 artiklassa säädetään poikkeuksista purkamisvelvoitteeseen miekkakalan (Xiphias gladius) osalta Pohjois-Atlantilla. Koska Pohjois-Atlantin miekkakalan säilyttämistä koskevan ICCAT:n suosituksen 13–02 9 kohtaa sovelletaan miekkakalaan, joka on pyydetty tai purettu koko Atlantin valtameren alueella, kyseistä artiklaa olisi muutettava siten, että se kattaa koko Atlantin valtameren.

(4) Sen vuoksi delegoitua asetusta (EU) 2015/98 olisi muutettava,

ON HYVÄKSYNYT TÄMÄN ASETUKSEN:

1 artikla

Muutetaan delegoitu asetus (EU) 2015/98 seuraavasti:

1) Korvataan 3 artikla seuraavasti: ”3 artikla Isosilmätonnikala ja keltaevätonnikala 1. Tätä artiklaa sovelletaan isosilmätonnikalaan (Thunnus obesus) ja keltaevätonnikalaan (Thunnus albacares) Atlantin valtamerellä. 2. Poiketen siitä, mitä asetuksen (EU) N:o 1380/2013 15 artiklan 1 kohdassa säädetään, kalastusalukset, joiden suurin pituus on vähintään 20 metriä ja joita ei ole kirjattu ICCAT:n rekisteriin aluksista, joilla on lupa kalastaa isosilmätonnikalaa ja keltaevätonnikalaa, eivät saa kalastaa kohdennetusti, säilyttää aluksella, jälleenlaivata, kuljettaa, siirtää, jalostaa tai purkaa aluksesta isosilmätonnikalaa ja keltaevätonnikalaa Atlantin valtamerellä.”

2) Korvataan 4 artiklan 2 kohta seuraavasti: ”2. Poiketen siitä, mitä asetuksen (EU) N:o 1380/2013 15 artiklan 1 kohdassa säädetään, tonnikalaa ei saa kalastaa kohdennetusti, pitää aluksella, jälleenlaivata, siirtää, purkaa aluksesta, kuljettaa, varastoida, myydä, asettaa näytille tai saattaa myyntiin, jos se alittaa a) asetuksen (EY) N:o 302/2009 9 artiklan 1 kohdassa säädetyn vähimmäiskoon; tai b) asetuksen (EY) N:o 302/2009 9 artiklan 2 ja 8 kohdassa säädetyn vähimmäiskoon mainitun 9 artiklan 2 ja 8 kohdassa tarkoitetuissa tapauksissa.”

3) Korvataan 5 artiklan 1 kohta seuraavasti: ”1. Tätä artiklaa sovelletaan miekkakalaan (Xiphias gladius) Atlantin valtamerellä.”

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 20 päivänä marraskuuta 2015. Komission puolesta Puheenjohtaja Jean-Claude JUNCKER

(1) EUVL L 354, 28.12.2013, s. 22.

(2) Komission delegoitu asetus (EU) 2015/98, annettu 18 päivänä marraskuuta 2014, Euroopan parlamentin ja neuvoston asetuksen (EU) N:o 1380/2013 15 artiklan 2 kohdassa tarkoitettujen unionin kansainvälisten velvoitteiden täytäntöönpanosta Atlantin tonnikalojen suojelusta tehdyn kansainvälisen yleissopimuksen ja Luoteis-Atlantilla harjoitettavaan kalastukseen liittyvää tulevaa monenkeskistä yhteistyötä koskevan yleissopimuksen nojalla (EUVL L 16, 23.1.2015, s. 23).

(3) Neuvoston asetus (EY) N:o 302/2009, annettu 6 päivänä huhtikuuta 2009, tonnikalan monivuotisesta elvytyssuunnitelmasta Itä-Atlantilla ja Välimerellä, asetuksen (EY) N:o 43/2009 muuttamisesta ja asetuksen (EY) N:o 1559/2007 kumoamisesta (EUVL L 96, 15.4.2009, s. 1).